سيزيف

سيزيف او سيسيفوس (يونانى: Σίσυφος ||; انجليزى: Sisyphus) شخصيه اسطوريه و ملك . بيعتبر امكر الشخصيات فى الميثولوچى اليونانى زى ما قال عليه هوميروس ، معروف انه اللى اتحكم عليه انه يشيل صخره كبيره من تحت جبل و يطلع بيها لفوق و اول ما يوصل منه و فى وادى تحت و ينزل يجيبها و يطلع تانى و يفضل ع الحال دا علا طول و مش بيموت كعقاب ليه.

 الأسطوره 
سيزيف كان ابن الملك ايولوس , ملك تيساليا و ايناريت، و مؤسس مملكة ايفيرا.فى الاول اشتغل فى التجاره و فى البحر, بس كان غشاش و طماع و جشع و خالف قوانين الضيافه اللى كانت لازم تحترم و قتل المسافرين و الضيوف و أغرى بنت اخوه و بعدين سرق عرش أخوه فى الحكم و عمل حاجات غلط كتير , و من اكبر الغلطات اللى عملها انه قال الاسرار اللى زيوس كان مئتمنه عليها. كعقاب ليه علا قول اسرار و خيانه امانة زيوس و علا كل جرايمه, امر زيوس اخوه هيديس , ملك العالم السفلى , انه يحبس سيزيف عنده فى العالم السفلى ,فى الجحيم, وحصل دا فعلا , بس سيزيف بمكره و خبثه ضحك علا تانتوس , المسئول عن الموت , لما طلب منه انه يجرب السلاسل و الكلبشات بتاعته عشان يتأكد انها سليمه وللا لاء و لما تانتوساشتغل دا قفل عليه سيزيف و هرب من العالم السفلى و اعلن انه هينتقم من هيديس و زيوس و عمل تمرد و ثوره فى العالم السفلى و بقا مفيش حد بيموت و خرج الموضوع عن ايد الالهه لحد ما تدخل اريس. اله الحرب, عشان انقلاب سيزيف دا خللا خصومه ميموتوش لما يقتلهم و حرر تانتوس و قبضو علا سيزيف و سجنوه تانى فى العالم السفلى. بس قبل ما سيزيف يموت و يروح العالم السفلى طلب من مراته انه لما يموت ترمى جثته فى الشارع و متدفنهوش, و لما مات و نزل العالم السفلى , اشتكا لپرسفون ملكة العالم السفلى ان مراته بتهمل اقل واجباتها ناحيته اللى انها تدفن جثته و فضل وراها لحد ما اقنعها و ساعدته انه يطلع بره العالم السفلى , بحجة انه هيروح يقنع مراته انها تقوم بدورها و تدفنه زى ما القوانين بتقول, و لما طلع هرب علا مملكته و رفض انه يرجع تانى و هدد سلطة الالهه من تانى, و فضل كدا لحد ما الاله هيرميس رجعه بالعافيه.

 المهمه السيزيفيه 

كعقاب لسيزيف من الالهه قررو ان سيزيف لازم غصب عنه يشيل صخره كبيره من وادى و يطلع بيها جبل عالى و اول ما يقرب يوصل فوق , الصخره دايمن تفلت منه و و ينزل يجيبها تانى , و يفضل كدا علا الطول. العقوبه نفسها مجنونه و تجنن الواحد , و دا كان مقصود عشان ان سيزيف افتكر ان ذكائه و مكره , مهما كان رهيب , بس هو كانسان مش هيقدر يغلب ذكاء و مكر زيوس و بقية الالهة. فى الاخر زيوس بين ذكائه لما اختار العقوبه دى بالذات و ربط سيزيف بعقوبه و حيره ابديه و فى نفس الوقت تدمر عقله. بقت الاعمال و الحاجات اللى ملهاش لازمه او فايده او اللى مش بتخلص بقت بتتوصف بالسيزيفيه, نسبه لسيزيف و عقوبته. قصة و اسطورة سيزيف الهمت كتاب و رسامين من زمان اوى و لحد دلوقتى و فيه اكتر من فيلم يعتبر مقتبس افكار من اسطورة سيزيف زى فيلم 1000 مبروك و فيلم Groundhog Day.

تصنيف:ميثولوجيا يونانيه